בס"ד

**עגלה ערופה , סוטה מד,ב ואילך**

מתוך דברים הנאמרים בלשון הקודש ,בחר רבינו הקדוש לפתוח פרק אחרון במסכת בעניני עגלה ערופה והנוסח שאותו אומרים זקני העיר הקרובה.

פרשת עגלה ערופה הינה אחת הפרשות הסתומות בתורה. רוב פרטיה, ומהותה הכללית נראים תמוהים. כך כותב הרמב"ם בהלכות מעילה(ח,ח):

"**אמרו חכמים ליתן שמירה ועשייה לחוקים כמשפטים....והמשפטים הן המצות שטעמן גלוי וטובת עשייתן בעולם הזה ידועה כגון איסור גזל ושפיכות דמים וכיבוד אב ואם, והחוקים הן המצות שאין טעמן ידוע, אמרו חכמים חוקים חקתי לך ואין לך רשות להרהר בהן, ויצרו של אדם נוקפו בהן ואומות העולם משיבין עליהן כגון ...עגלה ערופה וכו'**".

חוסר ההבנה מתגבר כאשר מגיעים אל הנוסח אותו צריכים לומר זקני אותה העיר בצירוף הלכות הקובעות את סדר הפעולות הנדרש בפרשה זאת.

לאחר שלכאורה , אנו מבינים כי זקני אותה העיר אשר בסמוך אליה נמצא ההרוג עומדים בפני כל הקהל ואמורים לקחת אחריות מערכתית ולאחר שראינו כי המדידה באה להטיל את האחריות על אנשי ושלטונות העיר הקרובה, אנו צופים כאן לא בלקיחת אחריות כי אם בהתנערות ממנה.

"**ידינו לא שפכו את הדם הזה ועינינו לא ראו**".

זקני העיר רוחצים ידיהם, ומנסים לומר שאין להם קשר ישיר לרצח .האם נעשה כל המעמד הגדול הזה רק כדי שזקני העיר יוכלו לומר שהם לא קשורים לרצח? האם כל זה נעשה רק כדי שהעם לא יאשים את השלטון בקשר לרצח?

נוסיף ונתהה בנוגע להלכות המובאות בסוגיות הנושא ,

לאחר שמדדו, ונודעה העיר הקרובה, קוברים את החלל במקום בו נמצא, וחוזרים זקני ירושלים למקומם. בית הדין של העיר הקרובה מביאים עגלת בקר, מורידים אותה לנחל איתן, ועורפים אותה שם . בית הדין, עם כל זקני העיר ההיא, רוחצים במקום עריפתה, ואומרים בתוך הנחל: ידינו לא שפכו וגו', והכהנים אומרים כפר לעמך וגו' והולכים להם. רוח הקודש מבשרתם "ונכפר להם הדם"; והקב"ה מכפר להם.

**הזקנים יוצאים מבית דין הגדול ומודדים מהחלל אל הערים סביבותיו. ומצווה למדוד, אפילו נמצא החלל בצד העיר, וידוע שהיא הקרובה** (רמב"ם הל' רוצח ט,א) – עצם המדידה היא מצווה.

כשמודדים מן החלל אין מודדים אלא לעיר שיש בה בית דין של 23 , ואין מודדים לירושלים, שירושלים אינה מביאה עגלה ערופה.

אם עלתה על דעתנו שהמטרה , לנסות אולי ולמצוא את המקום ממנו יצא הרוצח , הרי שצירוף ההלכות לעיל משנה את התמונה שהרי מודדים רק לעיר "העומדת בקריטריונים" הנכונים , ללא קשר (לכאורה) למקום המשוער ממנו יצא הרוצח והדברים כמובן מחייבים ניסיון להבנה.

הרמב"ם במו"נ כתב

"**שעל ידי זה יתגלה דבר הרציחה, לפי שברוב פעמים יהיה הרוצח מן העיר אשר סביבות החלל, וכשיצאו הזקנים ויתעסקו במדידה ההיא, וזקני העיר יתוודו שלא התרשלו בתיקון הדרכים ושמירתם, ושאינם יודעים מי הרג את זה, ירבו בני אדם לדבר מזה, ויחקרו העניין ויתגלה הרוצח**" , אבל אם כפי שראינו , מדובר גם במקומות שאינם עומדים בתנאים הנדרשים , ועדיין "אנו צריכים למודעי" .

אומר רב סעדיה גאון,

**"אומר אני, כי כמו שראוי לייסר את האדם על עשותו מה שאין ראוי לו לעשות, כך ראוי לייסרו על שהזניח מלעשות מה שצריך לעשות. ואלה, אילו העמידו להם שומרים משוטטים ומבקרים, לא היה קורא 'לא נודע מי הכהו'. וכיון שלא עשו כן, נתחייבו עונש וכו'" (**אמונות ודעות ג,י:)**.**

ניתן אולי לחוש בדברי רס"ג את יסוד הדברים בעצם המעמד הזה בעם ישראל.

מדובר בנפילה רוחנית ומוסרית שאירעה בעם ישראל בתחום שמירה על ערך חיי אדם וננסה להבהיר את הדברים על פי פרשת בני גד וראובן אשר באה לאחר מלחמת מדין ומסמיכות ענינים אלו, ניתן להאיר את הנקודה שלנו.

בעת יציאה למלחמה עלולה להיווצר פריצת מסגרות "ומתוך שהותרה לצורך , הותרה גם שלא לצורך" ולמרות חשש זה , באה התורה ומעידה את ישראל כי מטרתם , אחת ,"לתת **נקמת ה'** במדין" ולכן מעידים המפקדים לאחר המלחמה "ולא נפקד ממנו איש" ,לא היו אבידות בגוף וגם בנפש ,הכל נעשה לשם שמים בלבד (דא עקא , הם חמלו גם על מי שלא צריך היה), גם את כל השלל "ויביאו אל משה" ולפיכך כל פרשת מלחמת מדין מפליגה בשבחם של הלוחמים (למרות החמלה שלא במקומה).

לעומת הלוחמים , מעמידה התורה את בני גד וראובן באור שלילי , אצלם הממון קודם לשאר הערכים , הם מעדיפים לוותר על הקדושה שבעבר הירדן המערבי למען פרנסה ושומן הכבשים וכך אומר להם פנחס "גם אם **טמאה** ארץ אחוזתכם" (יהו',כב,יט) וכמובן הדברים הם ביחס לארץ ישראל ויכלו הם ללמוד מרצונו הגדול של משה רבינו העומד במזרח הירדן ועורג להיכנס לארץ ישראל , אולם הם מוותרים לדורי דורות על הקירבה אל הקודש. שלמה המלך מכנה את נחלת השבטים "נחלה מבוהלת" , היינו מתוך פזיזות וקלות הדעת הם בחרו לשבת בנחלה זאת. אין זאת אלא שחמדת הממון גרמה לפזיזות הזאת והסמיכות למלחמת מדין מחדדת את ההבדל הגדול.

אלא משה רבינו , מזהה כאן בעיה חמורה יותר ואפילו השבטים לא חשו בה , כאשר הם הכריזו בלהט שיעברו חלוצים לפני אחיהם נפלט מפיהם "גדרות צאן נבנה **למקננו** פה, וערים **לטפנו**" , הדאגה לצאן קדמה לדאגה לטף . פשוט שמטרתם היתה לבצר את עריהם כנגד האויבים ופשוט שחיי טפם חשוב מצאנם , אלא שמשה רבינו זיהה משהו בתת ההכרה שלהם שגילה את מה שנמצא בראש מעייניהם . כך גם מתברר מהעדפתם לגור , הרחק ממוקד הקדושה בארץ ישראל.

מתוך זה תובן הסמיכות לפרשת ערי המקלט וכדברי הושע "**גלעד** קרית פועלי אוון , **עקובה מדם**" , רק בימי הושע , מבינים את ציווי הבורא ,מאות שנים קודם. זילזול בחיי אדם נובע מאותה העדפה מעוותת של הצאן על פני הטף , זהו פגם נפשי כה חמור הנמשך ומחריף לאורך השנים.

התורה מבליטה גם מחדל קשה של חוסר העשיה שהרי אמר שלמה המלך "גם מתרפה במלאכתו – אח הוא לבעל משחית" ולכן כאשר "**ימצא חלל באדמה...לא נודע מי הכהו**" , התורה אינה מסתפקת בעובדה שמציאת החלל תהיה ענין "לאנשי המקצוע" בלבד , אלא כל הקהל כולו מעורב באירוע ולא רק הקהל אלא "ויצאו זקניך ושופטיך ומדדו" , כולם עומדים וממתינים לחמישה זקני סנהדרין הגדולה שיגיעו למדוד ומזה שראשי האומה , עוסקים בדבר , מובנת חשיבות הענין במלא עוצמתה.

מדוע "להטריח" את ראשי האומה ?

כאשר נרצח אדם בישראל זו בעיה חינוכית לפני שהיא בעיה פלילית. חייבים לאפס את כל נושא החינוך ולהתחיל הכל מחדש ולצורך כך , חייבים את ראשי האומה, ואכן לדעת רבי אליעזר בן יעקב כל הסנהדרין על 71 חבריה , חייבת להיות במעמד זה ואפילו מלך ישראל וכהן גדול מחוייבים בדבר.

כאשר יראו שהמודדים הם זקנים נשואי פנים המהלכים לאיטם בשדה טרשים למדוד ,לעיני כל הצופים , משהו יגע ללב הקהל , הדור הצעיר לא ישכח את השיעור כי אסור לעבור לסדר היום לאחר אירוע נורא כזה.

מאידך , גם ראשי הקהל חייבים לדעת שלא עשו די בנושא ההקפדה על חיי אדם.

כך התורה רוצה שתטופל בעיה של שפיכות דם , שהחברה ובראשה , מנהיגיה , יביעו בפועל דאגה וזעזוע מן המעשה.

אכן יש בגלעד רוצחים בימי הושע , הסיבה , נעוצה כבר בימי משה רבינו בהעדפתם של בני גד ובני ראובן. כשם שדרשו בעגלה ערופה "כפר לעמך אשר פדית ה' – ראויה כפרה זו שתכפר על יוצאי מצרים" (הור' , ו,א) , מסביר הגר"ש שבדרון זצ"ל את הקשר ליוצאי מצרים לחלל הנמצא לפנינו , כנראה היה פגם בדור קודם בנושא ערך חיי אדם וכן בדור שלפניו עד ליוצאי מצרים ולכן זקוקים כל הדורות לכפרה הזאת.

כך הם הדברים גם לצד החיובי , אם חוסר חינוך משפיע לדורות , קל וחומר שחינוך לדורות משפיע לדורות . "כל המלמד את בנו תורה , מעלה עליו הכתוב כאילו למדו לו , ולבנו ולבן בנו עד סוף כל הדורות" (קיד' ל,א)

"ותחי רוח יעקב אביהם" , כך נאמר כאשר ראה יעקב אבינו את העגלות ששלח אליו יוסף ואומר רש"י במקום " סימן מסר להם במה היה עוסק כשפירש ממנו, בפרשת עגלה ערופה, זהו שאמר וירא את העגלות אשר שלח יוסף ולא אמר אשר שלח פרעה".

זה ענין החינוך בעם ישראל ,יעקב אבינו מעביר את יסוד הדברים דרך פרשת עגלה ערופה לכלל הדורות בעם ישראל.

כאותו הענין במעמד שקיבל הד נרחב על מנת למנוע הידרדרות מוסרית בעם ישראל , אנו עומדים במהלך ימי חג הניסים כאשר אנו מהדרין מן המהדרין על מנת שהניסים הגדולים יהדהדו לדורות מתוך הכרת הטוב ומתוך תפילה לבורא עולם שיתקיימו בנו דברי זכריה "**רָנִּי וְשִׂמְחִי בַּת צִיּוֹן כִּי הִנְנִי בָא וְשָׁכַנְתִּי בְתוֹכֵךְ נְאֻם ה'**".